Lisa 3

KINNITATUD

Sihtasutus Eesti Teadusagentuuri juhatuse

25.02.2014 käskkirjaga nr 1.1-4/14/27

**Institutsionaalse uurimistoetuse taotluse eelarve koostamise põhimõtted**

**Institutsionaalse uurimistoetuse taotluse eelarve koostamine**

Institutsionaalse uurimistoetuse (IUT) taotluse eelarve koostatakse käesoleva juhendi järgi[[1]](#footnote-1).

Eesti Teadusagentuuri hindamisnõukogu annab hinnangu IUT taotluse eelarvele arvestades uurimisteema täitmiseks vajalike töökohtade arvu ja struktuuri põhjendatust. Eelarvele antud hinnang ei mõjuta taotluse üldhinnet.

IUT taotluse eelarve koostatakse üheks eelarveaastaks. Eelarveaasta algab 1. jaanuaril ja lõpeb 31. detsembril.

**Uurimisteema rahalise mahu määratlemiseks kasutatakse järgmisi elemente:**

1. otseste kulude puhul:
	1. uurimisteema täitjate personalikulu arvestuslikud määrad;
	2. rahastavate täistöökohtade ekvivalentide arv;
	3. uurimisteema täitmise teiste otseste kulude suurus.
2. üldkulu puhul Eesti Teadusagentuuri poolt taotlusvooru põhiselt kehtestatud põhimõtted.

**I. Otsesed kulud**

Personalikulude katmiseks ette nähtud kogusumma tuleneb personalikulude määrast ja täistöökohtade arvust[[2]](#footnote-2). Kraadiõppuritele makstavaid stipendiume eraldi ei taotleta. Stipendiumideks on võimalik kasutada personalikuludeks eraldatavat raha.

1. Uurimisteema täitjate personalikulu arvestuslikud määrad.

Hindamisnõukogu ettepanekul kehtestatakse arvestuslikud täiskohaga töötajate personalikulu määrad. Arvestuslik personalikulu suurus koosneb brutopalgast koos kõigi riiklike maksudega. See on suurus, mille järgi eraldatakse raha, aga mis ei ole asutustele siduv töötasu määramisel.

2015. aastaks määrab hindamisnõukogu uurimisteema põhitäitja arvestuslikuks personalikuluks 32 000 eurot põhitäitja kohta ja täitja kohta 19 200 eurot (mis on orienteeruvalt 60% põhitäitja arvestuslikust personalikulust).

1. Rahastavate täistöökohtade ekvivalentide arv.

Rahastavate täistöökohtade ekvivalentide arvu aluseks on taotluses kirjeldatud põhjendatud vajadus töökohtade järgi, samuti kirjeldus selle kohta, millistest varasematest finantseerimisallikatest on nimetatud töökohti eelnevalt finantseeritud. Hindamisnõukogu hindab uurimisteema ülesannete täitmisest lähtuvalt taotletud töökohtade arvu ja struktuuri otstarbekust ning otsustab selle ning taotlusele antud lõpphinde põhjal, mitut töökohta taotletud uurimisteema täitmiseks rahastatakse.

1. Uurimisteema täitmise teiste otseste kulude suurus.

Lisaks personalikuludele eraldatakse uurimisteema täitmiseks muudeks otsesteks teadustöö kuludeks (s.h. aparatuuri ja seadmete soetamiseks, lähetuskuludeks, teadustöö publitseerimisega seotud kuludeks jms.) eksperimentaalse uurimisteema puhul kuni 40% ja mitte-eksperimentaalsete uurimisteemade puhul kuni 20% uurimisteema otseste kulude mahust (personalikulu + muud otsesed teadustöö täitmise kulud). Teisisõnu moodustavad personalikulud eksperimentaalsetel uurimisteemadel vähemalt 60% otsestest kuludest ja mitte-eksperimentaalsetel uurimisteemadel vähemalt 80% otsestest kuludest. Taotlusvormil kirjeldatakse need kulud etteantud eelarveridade kaupa lisades igale reale selgituse, milleks antud kulu on planeeritud. Hindamisnõukogu hindab kuluridade põhjendatust võttes arvesse taotluse valdkondlikku spetsiifikat. Hindamisnõukogu võib oma otsust põhjendades vähendada taotletud teiste otseste kulude suurust.

* 1. **Lähetuskulude** puhul tuleb selgitada, kuidas kavandatavad lähetused aitavad kaasa uurimisteema täitmisele.
	2. Uurimisteema täitmisega otseselt seotud **põhivara** soetamise kulud. Põhivara soetamise osakaal võib olla kuni 10% uurimisteema otseste kulude summast. Lisada vastav selgitus.
	3. Uurimisteema täitmisel saadud teadus- ja arendustegevuse tulemuste **publitseerimise ja populariseerimisega ning intellektuaalomandi kaitsmise kulud**. Lisada vastav selgitus.
	4. **Sisseostetavad teadus- ja arendusteenused** (allhanked). Allhanke korras võib kolmanda(te)le osapool(t)ele delegeerida ainult uurimisteema täitmist toetavaid teadus- ja arendusteenuseid (nt analüüsid, küsitlused jms.). Sisseostetavate teenuste osakaal võib olla kuni 30% uurimisteema otseste kulude summast. Lisada vastav selgitus.
	5. **Muud** teadustöö läbiviimiseks vajalikud **otsesed kulud** lähtuvalt uurimisteema eripärast. Siia kuuluvad näiteks teadustööks vajalike materjalide ja väikevahendite kulud, teadusaparatuuri hooldamise kulud, teadusfoorumite korraldamise ja nendel osalemise tasud, kolmandatele isikutele (k.a doktorandid, magistrandid ja vähemalt 180 EAP ulatuses õppekava läbinud bakalaureuse- ja magistriõppe integreeritud õppekavadel õppivad üliõpilased, kellel ei ole asutusega töölepingut) hüvitatavad sõidukulud ja muud sellised kulud, mis on projekti läbiviimiseks vajalikud ning vastavalt identifitseeritavad. Lisada vastav selgitus.

**II Üldkulu**

Üldkulu on teadus- ja arendusasutuse uurimisteema täitmisega kaudselt seotud kulu, sealhulgas taristu ülalpidamise kulud ja amortisatsioonikulu. Üldkulu katmisel lähtutakse Eesti Teadusagentuuri kehtestatud põhimõtetest, mis on kooskõlastatud Haridus- ja Teadusministeeriumiga. 2015. aastal moodustab üldkulu koos amortisatsioonikulude komponendiga arvestuslikult 28% otseste kulude (v.a sisseostetavad teadus- ja arendusteenused) summast. Täpne üldkulumäär sätestatakse haridus- ja teadusministri käskkirjaga.

Andres Koppel

juhatuse esimees

Sihtasutus Eesti Teadusagentuur

1. Käesolev juhend ei kohaldu tagasiulatuvalt varasematel aastatel alanud IUT uurimisteemadele. [↑](#footnote-ref-1)
2. Töötasu võib IUT-st maksta uurimisteema juhile, põhitäitjatele ja teistele uurimisteema täitmises osalevatele isikutele ainult sel ajavahemikul, mil nad osalevad uurimisteema täitmises. Doktorantidele, magistrantidele ja vähemalt 180 EAP ulatuses õppekava läbinud bakalaureuse- ja magistriõppe integreeritud õppekavadel õppivatele üliõpilastele võib IUT-st maksta stipendiumi. [↑](#footnote-ref-2)